L’IES Federica Montseny de Burjassot acull a tres estudiants italians durant el tercer trimestre del curs
2025-07-24

Amb tota la il·lusió i les ganes d’aprendre, tres estudiants del IIS Mosè Bianchi de Monza, a Itàlia, estan ja rebent les seues classes en l’IES Federica Montseny de Burjassot, centre que els ha acollit en un intercanvi educatiu de llarga duració, concretament, durant tot el tercer trimestre de l’any.

Dimarts passat 22 de març arribaven al centre Alessia, Matteo, i Carola, els tres alumnes italians triats per a participar en el primer intercanvi Erasmus de llarga duració en el centre burjassoter, “són alumnes de l’institut IIS Mosè Bianchi, a Monza, i cursaran el tercer trimestre de 1r de Batxillerat de Ciències Socials. A més de l’experiència acadèmica, els alumnes viuran una immersió cultural completa en ser acollits per famílies del centre, dos de 3r d’ESO i una 1r de Batxiller”, tal com han informat des de l’IES Federica Montseny.

La professora d’anglés del centre de Burjassot, Lola Castañer va aprofitar una beca job shadowing amb l’institut italià “per a visitar les seues instal·lacions, conéixer en directe als professors que coordinen el projecte i treballar amb ells en temes de convalidacions i acords de diversa índole. D’altra banda, tal com s’ha fet en ocasions anteriors en altres centres europeus, va estar com a observadora en classes de llengües estrangeres i classes de geografia i història amb metodologia CLIL” tot això amb un doble objectiu, garantir que els tres alumnes que ja estan a Burjassot se senten com a la seua casa i aprofiten aquest intercanvi educatiu i cultural i, també, continuar la seua formació com a professora.

Des del centre han destacat que tant els alumnes italians com les famílies que els acullen, estan molt emocionats amb la seua arribada a Burjassot i esperen que, en tots dos casos, siga una molt bona experiència.